奉陪知府內翰至卞山有詩五首 朱氏山居
作者：程俱
朝代：宋

paragraphs: 嶔崎寶山麓，亂石如鬭獸。
雲根盡中空，噓吸弄昏晝。
兹山頗似之，無乃共靈構。
如何在人境，有此泉石囿。
深巖隱薈翳，竹樹兩森秀。
坡陀接煙磴，足力恣所究。
恍然天地開，遠目千嶂驟。
中營五畝宅，何必封石窌。
桑麻無外求，茶果供日富。
夭條列僮奴，花草更黼繡。
生生所應有，取足謝奔走。
嗟余四方志，老大無一就。
對此寸心驚，無因託圭竇。